
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/164


R A P O R T
asupra proiectului de Lege pentru modificarea Decretului-Lege nr. 118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Plx 207 din 29 mai 2012, cu dezbaterea pe fond în procedură obişnuită a proiectului de Lege pentru modificarea Decretului-Lege nr. 118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1370/20.12.2011)
· avizul negativ al Comisiei pentru buget, finanţe şi bănci (nr.22/164/31.07.2012)
· avizul negativ al Comisiei juridice, de disciplină şi imunităţi (nr.31/431/12.06.2012)
· avizul negativ al Comisiei pentru drepturile omului, culte şi problemele minorităţilor naţionale (nr.25/242/13.06.2012)
· punctele de vedere negative ale Guvernului (nr. 351/06.03.2012 şi nr.4841/DRP/10.07.2012).
Proiectul de lege  are ca obiect de reglementare modificarea art.5 alin.(1) din Decretul-Lege nr.118/1990 în sensul majorării indemnizaţiei de la 200 lei la 400 lei neimpozabili, pentru soţul/soţia celui decedat, din categoria celor dispăruţi sau exterminaţi în timpul detenţiei, internaţi abuziv în spitale de psihiatrie, deportaţi, prizonieri sau cărora li s-a stabilit domiciliu obligatoriu, dacă ulterior nu s-a recăsătorit.
Comisia propune Plenului Camerei Deputaţilor respingerea proiectului de lege  din următoarele considerente:
- majorarea indemnizaţiilor presupune efectuarea de cheltuieli suplimentare, iar iniţiatorul nu a precizat sursele financiare necesare aplicării măsurilor propuse, încălcându-se astfel prevederile art.138 alin.(5) din Constituţia României, republicată, precum şi cele ale art.15 alin.(1) din Legea nr. 500/2002 privind finanţele publice, cu modificările şi completările ulterioare;

- conform dispoziţiilor art.7 alin.(1) din Legea responsabilităţii fiscal-bugetare nr. 69/2010 se prevede că, în cazul propunerilor de introducere a unor măsuri care implică majorarea cheltuielilor bugetare, iniţiatorii au obligaţia de a prezenta o fişă financiară însoţită de ipotezele şi metodologia de calcul utilizată.
Proiectul de lege  face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei care au avut loc în data de 26 septembrie 2012, au fost prezenţi 21 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi pentru.
Proiectul de lege a fost adoptat de Senat în şedinţa din 21 mai 2012, în condiţiile art.75 alin.(2) teza a III-a din Constituţia Riomâniei,republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,                                 
SECRETAR,

Maria Eugenia BARNA                    
Karoly KEREKES







Întocmit,


Consilier parlamentar Monica Rallu Curta

